stanford-oval/wikipedia huggingface dataset:
אלן מימון
קריירה ספורטיבית > 1950

באליפות אירופה באתלטיקה שנערכה בבריסל, בלגיה זכה במדליית כסף בריצת 5000 מטר בתוצאה של 14:26.0 דקות אחרי אמיל זטופק מצ'כוסלובקיה (שיא אליפות 14:03.0 דקות) ולפני גסטון ריף (אנ') מבלגיה (14:26.2 דקות). כמו כן זכה במדליית כסף בריצת 10,000 מטר בתוצאה של 30:21.0 דקות אחרי אמיל זטופק (שיא אליפות 29:12.0 דקות) ולפני ויינו קוסקלה (אנ') מפינלנד (30:30.8 דקות).
באליפות הקרוס קאנטרי הבינלאומית שנערכה בבריסל, בלגיה זכה מימון במדליית כסף אישית בריצת 9 מייל בתוצאה של 45:50 דקות אחרי לוסיאן ת'יס (אנ') מבלגיה (45:42 דקות) ולפני מוחמד חמזה (אנ') מצרפת (46:00 דקות). כמו כן זכה במדליית זהב קבוצתית, יחד עם נבחרת צרפת, לפני נבחרות בלגיה ואנגליה.
קריירה ספורטיבית > 1951

במשחקי הים התיכון שנערכו באלכסנדריה, מצרים זכה מימון במדליית זהב בריצת 5000 מטר בתוצאה של 14:38.3 דקות לפני זדרבקו סראז' (אנ') (15:05.2 דקות) וסטפן פבלוביץ' (אנ') (15:05.5 דקות), שניהם מיוגוסלביה. כמו כן זכה במדליית זהב בריצת 10,000 מטר בתוצאה של 31:07.9 שניות לפני פראניו מיכאליץ' מיוגוסלביה (31:42.08 דקות) ומוסטפא אוזקן (אנ') מטורקיה (34:27.5 דקות).
קריירה ספורטיבית > 1952

באולימפיאדת הלסינקי זכה מימון במדליית כסף ריצת 5000 מטר בתוצאה של 14:07.4 מטר אחרי אמיל זטופק מצ'כוסלובקיה (שיא אולימפי 14:06.6 דקות) ולפני הרברט שאד (אנ') מגרמניה המערבית (14:08.6 דקות). כמו כן זכה במדליית כסף בריצת 10,000 מטר בתוצאה של 29:32.8 דקות אחרי אמיל זטופק (שיא משחקים 29:17.0 דקות) ולפני אלכסנדר אנופרייב מברית המועצות (29:48.2 דקות).
באליפות הקרוס קאנטרי הבינלאומית שנערכה בהמילטון, סקוטלנד זכה מימון במדליית זהב אישית בריצת 9 מייל בתוצאה של 48:19 דקות לפני מרסל ונדהוואטין (אנ') מבלגיה (49:02 דקות) ועבדלקאדר דריס (Abdelkader Driss) מצרפת (49:06 דקות). כמו כן זכה במדליית זהב קבוצתית, יחד עם נבחרת צרפת, לפני נבחרות אנגליה ובלגיה.
קריירה ספורטיבית > 1954

באליפות הקרוס קאנטרי הבינלאומית שנערכה בבירמינגהאם, אנגליה זכה מימון במדליית זהב אישית בריצת 9 מייל בתוצאה של 47:51 דקות לפני קן נוריס (אנ') (48:13 דקות) ופטריק רנגר (48:21 דקות), שניהם מאנגליה. כמו כן זכה במדליית כסף קבוצתית, יחד עם נבחרת צרפת, אחרי נבחרת אנגליה ולפני נבחרת בלגיה.
קריירה ספורטיבית > 1955

במשחקי הים התיכון שנערכו בברצלונה, ספרד זכה מימון במדליית זהב בריצת 5000 מטר בשיא משחקים של 14:27.6 דקות לפני אוסמן קוסגול (אנ') מטורקיה (14:39.0 דקות) וז'אן קרון (Jean Carron) מצרפת (14:40.4 דקות). כמו כן זכה במדליית זהב בריצת 10,000 מטר בשיא משחקים של 30:23.6 דקות לפני לואיס גרסיה (Luis García) מספרד (31:32.8 דקות) וריימונד מאהאוט (Raymond Mahaut) מצרפת (31:48.2 דקות).
קריירה ספורטיבית > 1956 > אלוף אולימפי

באולימפיאדת מלבורן זכה מימון במדליית זהב בריצת מרתון בתוצאה של 2:25:00 שעות לפני פראניו מיכאליץ' (אנ') מיוגוסלביה (2:26:32 שעות) ווייקו קרבונן (אנ') מפינלנד (2:27:47 שעות). באותה אולימפיאדה התחרה מימון גם בריצת 10,000 מטר אך סיים במקום ה-12 בתוצאה של 30:18.0 דקות.
באליפות הקרוס קאנטרי הבינלאומית שנערכה בבלפסט, אירלנד זכה מימון במדליית זהב אישית בריצת 9 מייל בתוצאה של 45:18 דקות לפני פרנק סנדו (אנ') (45:28 דקות) וקן נוריס (אנ') (45:28 דקות), שניהם מאנגליה. כמו כן זכה מימון במדליית זהב קבוצתית, יחד עם נבחרת צרפת, בריצת 9 מייל לפני נבחרות אנגליה ובלגיה.
קריירה ספורטיבית > 1958

באליפות הקרוס קאנטרי הבינלאומית שנערכה בקרדיף, ויילס זכה מימון במדליית כסף אישית בריצת 9 מייל בתוצאה של 46:30 דקות אחרי סטן אלדון (אנ') (46:29 דקות) ולפני פרנק סנדו (אנ') (46:33 דקות), שניהם מאנגליה. כמו כן זכה מימון במדליית כסף קבוצתית, יחד עם נבחרת צרפת, אחרי נבחרת אנגליה ולפני נבחרת בלגיה.
באליפות אירופה באתלטיקה שהתקיימה בסטוקהולם, שוודיה סיים מימון במקום השביעי בריצת 10,000 מטר בתוצאה של 29:30.6 דקות.
קריירה ספורטיבית > 1959

באליפות הקרוס קאנטרי הבינלאומית שנערכה בליסבון, פורטוגל זכה מימון במדליית כסף קבוצתית, יחד עם נבחרת צרפת, בריצת 9 מייל אחרי נבחרת אנגליה ולפני נבחרת בלגיה. מימון התחרה גם במסלול האישי אך סיים במקום השישי.
קריירה ספורטיבית > 1960

באולימפיאדת רומא סיים מימון במקום ה-34 בריצת מרתון בתוצאה של 2:31:20.0 שעות.
באליפות הקרוס קאנטרי הבינלאומית שנערכה בהמילטון, סקוטלנד זכה מימון במדליית ארד קבוצתית, יחד עם נבחרת צרפת, בריצת 9 מייל אחרי נבחרות אנגליה ובלגיה. מימון התחרה גם במסלול האישי אך סיים במקום ה-18.
קריירה ספורטיבית > 1961

באליפות הקרוס קאנטרי הבינלאומית שנערכה בנאנט, צרפת זכה מימון במדליית ארד קבוצתית, יחד עם נבחרת צרפת, בריצת 9 מייל אחרי נבחרות בלגיה ואנגליה. מימון התחרה גם במסלול האישי אך סיים במקום ה-24.
קריירה ספורטיבית > 1962

באליפות הקרוס קאנטרי הבינלאומית שנערכה בשפילד, אנגליה התחרה מימון, עם נבחרת צרפת, בריצת 9 מייל שסיימה במקום השביעי. מימון התחרה גם במסלול האישי אך סיים במקום ה-26.
משפחתו

מימון נישא לז'רמין (Germaine). בתו הבכורה נולדה יום לפני זכייתו בריצת המרתון באולימפיאדת מלבורן ונקראה אולימפה (Olympe). הבת השנייה נקראה פסקל. ז'רמין נפטרה ב-2013 ומימון נפטר באותה שנה. הובא למנוחות בבית קברות בעיר בוגט (אנ') בין הסופדים לו היו נשיא צרפת פרנסואה הולנד וראש הממשלה ז'אן-מארק ארו.
מימון המוסלמי התנצר ב-1955 ועלה כל שנה לרגל למקום קברה של תרזה הקדושה בליזייה (אנ').
תארים ואותות הוקרה > תארים

1956: אביר בלגיון הכבוד
1972: קצין בלגיון הכבוד
1999: מפקד בלגיון הכבוד
2008: קצין גבוה בלגיון הכבוד
מסדר הצטיינות בספורט (צר')
מדליית תהילת הספורט (אנ')
מסדר ההצטיינות הלאומי (אנ')
תארים ואותות הוקרה > ספורטאי נבחר

1949: נבחר לספורטאי של הספורטאים מטעם עיתון ל'אקיפ (אנ')
1956: נבחר בשנית לספורטאי של הספורטאים מטעם עיתון ל'אקיפ
1999: נבחר על ידי קוראי מגזין הספורט Athlétisme Magazine כספורטאי המאה ה-20.
תארים ואותות הוקרה > הנצחה

כ-50 אצטדיונים ברחבי צרפת נושאים שת שמו של מימון
כ-100 בתי ספר ורחובות נושאים את שמו
הערות שוליים

↑  בזיכרונותיו סיפר מימון שבניהם של קולוניאליסטים זכו במלגה אף שהשיגו ציונים נמוכים משלו
↑  בריצה זו פתח זטופק פער של כ-300 מטר ממימון שהגיע שני
↑  הייתה זו הפעם הראשונה שמימון התחרה בריצת מרתון בתחרות בינלאומית
↑  ריצת המרתון באולימפיאדת מלבורן 1956, באתר sports-reference.com (אורכב)
↑  נפטר אלן מימון, באתר ניו יורק טיימס, 1 ביולי 2013 (למנויים)
↑  הודעת פטירה של אלן מימון, בעיתון לה מונד, 28 ביוני 2013 (בצרפתית)
↑  הודעה על פטירתו של אלן מימון, באתר runnersworld.com
| --- | --- |
בקרת זהויות :  BnF: cb16609500k (data)  ISNI: 0000 0003 5758 7538  LCCN: nb2012023864  SUDOC: 075661101  VIAF: 198717164   WorldCat (עם VIAF): 198717164
בראשית רבה

בראשית רבה הוא מדרש אגדה אמוראי על ספר בראשית, שנוצר בארץ ישראל ונערך או במאה הרביעית או במאה החמישית או במאה השישית. נקרא גם "אגדת ארץ ישראל". לפי החוקרת ענת רייזל מדרש זה הוא החשוב שבמדרשי האמוראים. סופו של המדרש הוא כנראה תוספת מאוחרת שסופחה למדרש בראשית רבה המקורי בסביבות המאה ה־11 או המאה ה־12.
שם המדרש

השם "מדרש בראשית רבה" ניתן לחיבור בימי הביניים.
לשמו של המדרש כמה מקורות אפשריים. החוקר יום טוב צונץ הביא את האפשרויות כי שמו נבע תחילה מהפרשייה הראשונה בספר: "רבי הושעיה רבה פתח", ובהמשך שם זה קוצר לבראשית רבה. לאחר מכן מציע צונץ כי נשכח הדבר, ונוצרה נורמה בציבור כי שמו של המדרש בא לבטא את היותו פירוש גדול של החומש המקראי 'בראשית'. אייזיק הירש וייס וכן חננאל מאק שיערו כי השם נוצר על מנת להבדיל את מדרש רבה ממדרש אחר, קדום יותר שהיה מצומצם יותר בהיקפו.
מאפיינים > מבנה ותוכן

מדרש בראשית רבה מחולק למאה פרשיות. רוב הפרשיות מותאמות לפרשיות הפתוחות והסתומות שבתורה המצויה בידינו, לכן ההשערה הרווחת היא כי מקור החלוקה הוא בחלוקת הפרשיות שבתורה. זאת על אף שחלוקת הפרשיות המקובלת בימינו אינה חופפת לחלוטין עם החלוקה בבראשית רבה. מבחינה מבנית כל פרשיה מכילה לרוב כמה דרשות פתיחתא, לאחריהן דרשות על רצף הפסוקים ולפעמים ישנו גם דבר סיום בסוף הפרשה. רוב הפרשיות בנויות משתיים שלוש פתיחתאות, אך ישנן מעט פרשיות המתחילות ללא פתיחתא. הסיום יכול להתבטא בכמה צורות אך לרוב יכיל או דברי פורענות או דבר טוב. לעיתים במקום להכיל דבר סיום הפרשייה תסתיים בפסוק המתחיל את הפרשה הבאה. מאפיין נוסף של בראשית רבה הוא תופעת הכפולים. תופעה זו הייתה נפוצה בתלמודים ובמדרשים התנאיים, ובמסגרתה ניתן למצוא יחידות דרשניות החוזרות בשניים - שלושה מקומות שונים בטקסט. כמו כן היחידות מועתקות במלואם אף אם רק חלק מהדרשה מתאים למקום החדש. לעיתים ניתן למצוא דרשות מוכפלות במקום אשר לא מתאים להן מבחינה רעיונית, והמקור להכפלה מסוג זה עדיין אינו ברור דיו לחוקרים. משום כך מהוות הדרשות המוכפלות גם כיום מושא למחקר.
מאפיינים > מבנה ותוכן > הפתיחתאות

המדרש נוהג לפתוח את הפרשיות במבנה הנקרא פתיחתא- מבנה סגור מבחינה ספרותית העומד בפני עצמו. בפתיחתא הקלאסית מקשרים בין פסוק רחוק לפסוק אותו מפרשים בפרשיה. הפסוק הרחוק לרוב יילקח מספר תהילים או משאר ספרות הכתובים, ורק במקרים בודדים ניתן למצוא פתיחתאות המתחילות בפסוק מהתורה אשר לא שייך לפרשייה אותה המדרש מפרש. את הקישור עצמו מבצע הדרשן באמצעות היקשים, משחקים מילוליים ומשלים תוך חיזוק דבריו מפסוקים מהתנך. הפתיחתא לפעמים מתחילה במונחים ישירים כמו: " ר' פתח.... פתח ואמר" "כתיב" או "הדא הוא דכתיב", ולעיתים היא תתחיל ישירות מהשוואת הפסוקים. מלבד הפתיחתאות הקלאסיות ניתן לזהות מעט דרשות מעגליות בחיבור. דרשות אלה בסוף הקישור בין הפסוקים חוזרות לפסוק הרחוק הפותח, ולא מסתיימות בפסוק השייך לפרשייה הנידונה.
בבראשית רבה הפתיחתא עצמה לוקחת חלק קטן מהדרשה, וברוב הפעמים היא תהיה אנונימיות. אי לכך לרוב הפתיחתא תתחיל ישר מהשוואת הפסוקים. לדעת רוב החוקרים בדרך כלל אין מקור הפתיחתאות בבית המדרש או בית הכנסת אלה הם מומצאות על ידי הכותב, אך ישנה הסכמה כי חלק מהן כן היו דרשות אותנטיות של החכמים הנזכרים, אשר נאמרו בשלל נסיבות. לעומתם החוקר י. היינמן טוען כי כל הפתיחתאות נוצרו משיח בין הדרשן לקהילה, וכהוכחה לכך הוא מציג את הפיתולים אשר מאולץ הדרשן לעשות כדי לחבר בין הפסוקים אשר אינם קשורים בעליל. לטענתו לו היו הפתיחתאות מומצאות, לא היה בוחר הדרשן בפסוקים אשר קשרם כה חלש.
דוגמה לפתיחתא מייצגת:
"וַיִּיצֶר ה' אֱלֹהִים" (בראשית ב, ז), כְּתִיב (משלי כט, ד): "מֶלֶךְ בְּמִשְׁפָּט יַעֲמִיד אָרֶץ וגו' ", מֶלֶךְ זֶה מֶלֶךְ מַלְכֵי הַמְלָכִים הַקָּדוֹשׁ בָּרוּךְ הוּא, בְּמִשְׁפָּט יַעֲמִיד אָרֶץ, שֶׁבָּרָא אֶת הָעוֹלָם בַּדִּין, שֶׁנֶּאֱמַר (בראשית א, א): "בְּרֵאשִׁית בָּרָא אֱלֹהִים". (משלי כט, ד): "וְאִישׁ תְּרוּמוֹת יֶהֶרְסֶנָּה", זֶה אָדָם הָרִאשׁוֹן שֶׁהָיָה גְּמַר חַלָּתוֹ שֶׁל עוֹלָם, וְנִקְרֵאת חַלָּה תְּרוּמָה, שֶׁנֶּאֱמַר (במדבר טו, כ): "רֵאשִׁית עֲרִסֹתֵכֶם וגו' ", אָמַר רַבִּי יוֹסֵי בֶּן קְצַרְתָּה, כָּאִשָּׁה הַזֹּאת שֶׁהִיא מְשַׁקְשֶׁקֶת עִסָּתָהּ בַּמַּיִם וְהַגְבָּהַת חַלָּתָה מִבֵּנְתַיִם, כָּךְ בַּתְּחִלָּה וְאֵד יַעֲלֶה מִן הָאָרֶץ וגו', וְאַחַר כָּךְ "וַיִּיצֶר ה' אֱלֹהִים וגו' ".
פתיחתה זו מהווה חטיבה עצמאית מבחינה ספרותית, ניתן לראות את דחיסותה הרבה, וכן שאין דורש הפתיחתא מצוין. כמו כן, ניתן לראות את הפסוק בבראשית בתחילת הפרשיה, לאחר מכן מילת הקישור 'כתיב', ואז את הפסוק ממשלי. הדרשן פותח בהליך הקישור, ראשית הוא מראה שבמשלי אין מדובר על מלך בשר ודם אחרת היה יכול לכתוב "דבר במשפט יעמיד ארץ", לאחר המסקנה הזאת ניתן לומר שה' ברא את העולם במשפט כלומר בכוח הדין. כוח הדין זה לשון קשה והשם המותאם לה לרוב בספרות חז"ל יהיה שם אלוקות והוא מוכיח מפסוק מבראשית שאכן בבריאה היה כתוב שם אלוהים המסמל לשון תקיפה. לאחר מכן מקשר הדרשן לאדם הראשון בכך שהוא נענש בתקיפות כיוון שהיה הקצה של החלה של עולם דהיינו חלקו המשובח של העולם. ומכאן שקודם שייצר ה' את האדם היה זה בתהליך של כמו אפיית חלה, של ערבוב אד העולה מן הארץ עם האדמה. לאחר הבנת תהליך הקישור ניתן לראות את הפיתולים שעובר הדרשן במהלך הדרשה על מנת לקשר בין הפסוקים.
מאפיינים > מבנה ותוכן > מדרש פרשני

מדרש בראשית רבה הוא מדרש פרשני כלומר הוא מגולל את פירושו של כל פסוק אחד אחרי השני ומבנהו דחוס בדומה למדרשי ההלכה התנאיים, אך בניגוד להם הוא כמעט ואינו מכיל הלכות. אין הפירוש בעל לכידות תמטית ויכול להיות פירושים לפסוקים שונים הסותרים זה את זה, ואף פתיחתאות שונות הסותרות זו את זו. לדוגמה:
"וַתֹּאמֶר הָאִשָּׁה אֶל הַנָּחָשׁ" (בראשית ג, ב), וְהֵיכָן הָיָה אָדָם בְּאוֹתָהּ שָׁעָה, אַבָּא בַּר קוֹרְיָיה אָמַר נִתְעַסֵּק בְּדֶרֶךְ אֶרֶץ וְיָשַׁן לוֹ. רַבָּנָן אַמְרֵי נְטָלוֹ הַקָּדוֹשׁ בָּרוּךְ הוּא וְהֶחֱזִירוֹ בְּכָל הָעוֹלָם כֻּלּוֹ, אָמַר לוֹ כָּאן בֵּית נֶטַע, כָּאן בֵּית זֶרַע, הֲדָא הוּא דִכְתִיב (ירמיה ב, ו): בְּאֶרֶץ לֹא עָבַר בָּהּ אִישׁ וְלֹא יָשַׁב אָדָם שָׁם, לֹא יָשַׁב אָדָם הָרִאשׁוֹן שָׁם.
 וּמִפְּרִי הָעֵץ אֲשֶׁר בְּתוֹךְ הַגָּן וגו' וְלֹא תִגְעוּ בּוֹ (בראשית ג, ג), הֲדָא הוּא דִכְתִיב (משלי ל, ו): אַל תּוֹסְףְ עַל דְּבָרָיו פֶּן יוֹכִיחַ בְּךָ וְנִכְזָבְתָּ. תָּנֵי רַבִּי חִיָּא שֶׁלֹא תַעֲשֶׂה אֶת הַגָּדֵר יוֹתֵר מִן הָעִקָּר שֶׁלֹא יִפֹּל וְיִקְצֹץ הַנְּטִיעוֹת. כָּךְ אָמַר הַקָּדוֹשׁ בָּרוּךְ הוּא (בראשית ב, יז): "כִּי בְּיוֹם אֲכָלְךָ מִמֶּנּוּ וגו'", וְהִיא לֹא אָמְרָה כֵּן, אֶלָא (בראשית ג, ג): אָמַר אֱלֹהִים לֹא תֹאכְלוּ מִמֶּנּוּ וְלֹא תִגְּעוּ בּוֹ, כֵּיוָן שֶׁרָאָה אוֹתָהּ עוֹבֶרֶת לִפְנֵי הָעֵץ נְטָלָהּ וּדְחָפָהּ עָלָיו, אָמַר לָהּ הָא לָא מִיתַת, כְּמָה דְּלָא מִיתַת בְּמִקְרְבֵיהּ, כֵּן לָא מִיתַת בְּמֵיכְלֵיהּ, אֶלָּא (בראשית ג, ה): "כִּי יֹדֵעַ אֱלֹהִים כִּי בְּיוֹם וגו'".
בדרשה זו ניתן לראות כי המבנה דחוס ואינו מכיל הלכות כלל, פירושם של אבא בר קורייה ושל רבנן סותרים זה את זה, אך הן ניצבים זה לצד זה. ניתן לראות בסיום הדרשה פסוק הבא לחזק את הנאמר. ומיד אחר כך בא הפירוש לפסוק הבא, תוך הבאת סימוכין לפירושו מפסוק במשלי כמו כן ניתן לראות שילוב של מילים ארמיות בלשון העברית.
מאפיינים > לשון

הלשון שבה כתוב מדרש בראשית רבה היא עברית מעורבת בארמית גלילית ומשולבות בו גם מילים ביווניות. לשונו דומה ללשון ויקרא רבה, ללשון התלמוד הירושלמי וללשון פרקי דרבי אליעזר. הלשון היא מאוד תמציתית.
תיארוך

החוקרים מתארכים את בראשית רבה כמדרש הנע בין המאה הרביעית לשישית. מבחינת החכמים המופיעים בו ניתן לראות אמוראים ארץ ישראלים המתוארכים לסוף המאה הרביעית, ומעט אמוראים בבלים מהמאה השלישית. לכן מוסכם על החוקרים כי המדרש הוא ארץ ישראלי. כמו כן אישוש נוסף לקביעה מגיע מהשפה בה הוא כתוב עברית מעורבת עם ארמית גלילית, המכילה הרבה ביטויים יווניים. המדרש כנראה שאב חלק ממקורותיו מן התלמוד הירושלמי ומתוארים בו אירועים שיכלו להתרחש רק בימי הקיסר יוליאנוס, וגם עליהן מעיד המחבר כי הם כתובים מפרספקטיבה של זמן מהמאורע. נוסף על כל אלה ישנן עדויות כי המחבר היה מודע לאבות דרבי נתן - וכן את סדר אליהו. כמו כן מלבד שישה מקומות וכמה הגהות מציין צונץ כי אין תוספות מאוחרות.
תיארוך > בראשית רבה על פרשת ויחי

כל הנאמר לעיל תקף לרוב הספר מלבד לחמש הפרשיות האחרונות אשר ככל הנראה נלקחו מספר אחר ואוחדו עם בראשית רבה המקורי. זאת על סמך כמה מאפיינים המבדילים בין הפרשיות הללו לשאר הפרשיות במדרש. ראשית ההתחלות של הפרשיות שונות והביטויים המאפיינים את המדרש משתנים. לדוגמה: פרשיה צ"ז פותחת במילים: "יראו את ה' קדושיו א"ר עזריה בשעה שבירך יעקב אבינו את יוסף". ביטויים כמו אמרו חכמים, אמרו רבותינו וכן ריבוי של הביטוי 'דבר אחר'. הקבלות רבות של תוכן המתאים לתנחומא, הופעה מרובה של נוסחות כפולים תוך סימון בלישנא אחרינא, כמו כן כמעט כל פרשה צח היא ליקוט מתוך פרשה צ"ט. לכן החוקר י.ל. צונץ קובע את תיארוך חמש הפרשיות האחרונות למאות האחת עשרה והשתים עשרה.
מהדורות

כתב היד הקדום ביותר של מדרש בראשית רבה, שאפשרי כי נוצר במאה העשירית, נמצא בספריית הוותיקן.
לבראשית רבה חוברו מהדורות שונות. באחדות מופיעים פרשנים שונים, ואחרות ללא פירוש.
המהדורות הנפוצות הן:
מהדורת וילנא תרל"ח, ומהדורות צילום שלה
מהדורת ברלין תרס"ג, ומהדורות צילום שלה
יהודה תיאודור, חנוך אלבק, בראשית רבה, א-ג, ירושלים, 1936
מדרש רבה המבואר, הרב אברהם צבי שטינברגר
פירוש המיוחס לרש"י

לדעת החוקרים "פירוש רש"י" לבראשית רבה לא נכתב על ידי רש"י, אלא על ידי חכם שחי כנראה קרוב לזמנו של רש"י בדרום איטליה. מסקנתם זו מתבססת על כמה ראיות. ראשית, מחברים שונים בימי הביניים מביאים קטעים מהפירוש אך לא מייחסים אותו לרש"י. שנית, שום חכם מימי הביניים לא מזכיר פירוש שכתב רש"י למדרש. בנוסף, מחבר הפירוש הביא כמה אזכורים מספרים שנראה שרש"י לא הכיר, וכן נראה ששלט ביוונית ואיטלקית, לשונות שרש"י לא השתמש בהן וכנראה לא הכירן.
לקריאה נוספת

חננאל מאק, מבראשית ברא לבראשית רבה, ירושלים: הוצאת כרמל, 2010.
חננאל מאק,  מבראשית לבראשית רבה 2, הוצאת כרמל, 2016, 2022
עפרה מאיר, הסיפור הדרשני בבראשית רבה, תל אביב: הוצאת הקיבוץ המאוחד, 1993.
עפרה מאיר, שואלים על החיים - סיפורים נבחרים ממדרש בראשית רבה, הוצאת הקיבוץ המאוחד, 2000.
ענת‏ רייזל‏, "בראשית רבה", בלקסיקון מבוא למדרשים‏, עמ' 105; הוצאת תבונות - מכללת הרצוג, תשע"א. גרסה מקוונת של הספר (לבעלי הרשאה), באתר "כותר"
מאמרים
גבריאל בירנבאום, יידוע שם העצם בבראשית רבה, לשוננו 70, 2008, עמ' 235–252.
יוסף היינימן, מבנהו וחלוקתו של מדרש בראשית רבה, בר-אילן 9, 1972, עמ' 279–289
עפרה מאיר, גן בעדן – הערות לאופן העריכה של בראשית רבה, דפים למחקר בספרות, 6-5, 1989, עמ' 309–330. (המאמר זמין לצפייה במאגר JSTOR לאחר הרשמה)(הקישור אינו פעיל, 9 במרץ 2019)
עפרה מאיר, עקרון החלוקה לפרשות בבראשית רבה, דברי הקונגרס העולמי למדעי היהדות העשירי ג (1), 1989, עמ' 101–108. (המאמר זמין לצפייה במאגר JSTOR לאחר הרשמה)(הקישור אינו פעיל, 9 במרץ 2019)
E. Fleck, 'The Function of ’aṯmāhā in Genesis Rabbah', Journal of Semitic Studies 64 (2019), pp. 457–480
הערות שוליים

1 2  ח. מאק מדרש האגדה, האוניברסיטה המשודרת, עמוד 65.
↑  י.ל. צונץ הדרשות בישראל ביאליק 1974 הערה 50 לפרק עשירי עמוד 338.
1 2  י.ל. צונץ הדרשות בישראל ביאליק 1974 עמוד 77.
1 2  ע. רייזל, מבוא למדרשים ,עמוד 105, תשע"א.
1 2  י.ל. צונץ הדרשות בישראל ביאליק 1974 עמוד 123–124.
↑  יאיר זקוביץ, אביגדור שנאן, "'ויהי בהיותם בשדה' – סיפור קין והבל במדרש בראשית רבה", בתוך: גם כך לא כתוב בתנ"ך, ידיעות אחרונות, ספרי חמד, 2009, פרק ה, עמ' 69.
↑  י.ל. צונץ, הדרשות בישראל, ביאליק 1974, עמ' 78.
↑  ח. מאק מדרש ואגדה, האוניברסיטה המשודרת, עמוד 66.
1 2  ע. רייזל, מבוא למדרשים ,עמוד 109, תשע"א.
1 2  י.ל. צונץ הדרשות בישראל ביאליק 1974 עמוד 78.
↑  עץ יוסף על המדרש
↑  בראשית רבה פרשה צ"ו, ד.
↑  בראשית רבה פרשה צ"ו, ה.
↑  בראשית רבה פרשה צ"ו.
↑  בראשית רבה פרשה ק', יב.
↑  בראשית רבה פרשה צ"ט, ה.
↑  יאיר זקוביץ, אביגדור שנאן, לא כך כתוב בתנ"ך, עמ' 211.
↑  יונה פרנקל, מדרש ואגדה, האוניברסיטה הפתוחה, כרך 3, עמ' 904.
↑  ביקורת: יצחק לאור, מה היה לפני הראשית, באתר הארץ, 5 באוגוסט 2011
↑   אביגדור שנאן, כתונת בלי פסים ועם שרוולים ארוכים, באתר הארץ, 21 בספטמבר 2022
↑  ביקורת: שולמית ולר, המדרש – ספרות על ספרות, עתון 77, מס' 19, 1988, עמ' 107-106.
| ספרות המדרשים |
| --- | --- | --- |
| מדרשי הלכה תנאיים (בערך 200–400 לספירה) | מכילתא דרבי ישמעאל • מכילתא דרבי שמעון בן יוחאי • ספרא • ספרי במדבר • ספרי זוטא במדבר • ספרי דברים • מכילתא דברים • ספרי זוטא דברים |  |
|  מדרשי אגדה קלאסיים: תקופת האמוראים והסבוראים (בערך 400–600 לספירה) | בראשית רבה • ויקרא רבה • איכה רבה •  אסתר רבה (פרשיות א-ו) • שיר השירים רבה • פסיקתא דרב כהנא • מדרש פנים אחרות • ברייתא דישועה • אגדות התלמוד • פרקי רבי יוסי |  |
|  תקופת הביניים: ראשית תקופת הגאונים (בערך 600–750 לספירה) | מדרשי התנחומא • שמות רבה (פרשיות יב-מ) • במדבר רבה (פרשיות טו-כג) • דברים רבה  • רות רבה • קהלת רבה • קהלת זוטא • אבות דרבי נתן • אותיות דרבי עקיבא • מדרש תהילים (מזמורים א-קיח) • מדרש ויסעו • תרגום שני למגילת אסתר • פסיקתא רבתי • מדרש שיר השירים |  |
| המדרש המאוחר: תקופת הגאונים (בערך 750–1050 לספירה) | תנא דבי אליהו • פרקי דרבי אליעזר • שבעת פרקי רבי אליעזר • הגדה של פסח • שמות רבה (פרשיות א-יא) • במדבר רבה (פרשיות א-יד) • אסתר רבה (פרשיות ז-י) • אגדת בראשית • בראשית רבתי • פסיקתא רבתי • דברים זוטא • רות זוטא • שיר השירים זוטא • מדרש שמואל • מדרש משלי • מדרש תהילים (מזמורים קיט-קנ) • מדרש אבא גוריון • מדרש תדשא • מדרש ויושע • מדרש עשרת הדיברות • מדרש תשובת יונה הנביא • מדרש אבכיר • מדרש אספה • מדרש תמורה • פסיקתא זוטרתא (לקח טוב) |  |
| הילקוטים: תקופת הראשונים (בערך 1050–1500 לספירה) | פתרון תורה • פסיקתא זוטרתא • מדרש שכל טוב • מדרש אגדה (בובר) • ילקוט שמעוני • ילקוט המכירי • מדרש הגדול • מדרש הביאור • הגדות התלמוד (ילקוט) • עין יעקב • מדרשי רבי שמואל מסנות |  |
| מדרש רבה |
| --- | --- | --- |
| קובצי מדרש קדומים | בראשית רבה • ויקרא רבה • איכה רבה •  אסתר רבה (פרשיות א-ו) • שיר השירים רבה • רות רבה • קהלת רבה |  |
| קבצים מספרות התנחומא | שמות רבה (פרשיות יב-מ) • במדבר רבה (פרשיות טו-כג) • דברים רבה |  |
| קבצים אירופים מאוחרים | שמות רבה (פרשיות א-יא) • במדבר רבה (פרשיות א-יד) • אסתר רבה (פרשיות ז-י) |  |
| --- | --- |
בקרת זהויות :  NLI: 987007286644205171  LCCN: n83201794  VIAF: 176206265   WorldCat (עם VIAF): 176206265
ענן משפך

ענן משפך לפני התפתחותו לטורנדו
תהליך היווצרות של טורנדו מענן משפך
ענן משפך הוא ענן דמוי משפך המאופיין בעמודת רוח סיבובית הנובעת מבסיסו, אך אינה נוגעת בקרקע (בדרך כלל מענן קומולונימבוס, בעיקר תא-על או קומולוס מגדלי). ענן משפך הוא מעין שלב בתהליך ההיווצרות של סופת הטורנדו אשר נעצר באמצע. כלומר, נוצרת רוח סיבובית, אולם, היא איננה מספיק עוצמתית כדי להתעבות ולהתרחב כדי שתוכל להגיע אל פני הקרקע. לעיתים, סופת טורנדו הרסנית עשויה להיראות כמו ענן משפך. תופעה זו מתרחשת כאשר האוויר הקרוב לקרקע יבש, ולכן חלקו התחתון של הטורנדו אינו מתאפיין בהתעבות נראית לעין. 
כשענן משפך נוגע בקרקע הוא משנה פניו לטורנדו. למעשה, רוב סופות הטורנדו מתחילות כענני משפך, עם זאת רוב ענני המשפך לא באים במגע עם הקרקע, אחרת תכיפות סופות הטורנדו בעולם הייתה גבוהה הרבה יותר.
ענני משפך קרי ליבה

ענני משפך קרֵי ליבה (או מרכז) הם לרוב קצרי חיים וכן חלשים יותר מענני משפך רגילים. לרוב, אינם באים במגע עם הקרקע, אך כאשר הם כן נוגעים בה, עשוי להיווצר טורנדו חלש עוצמה או נד מים. בניגוד לתופעות אחרות דומות, אשר מלוות בסופות ברקים ורעמים, ענני משפך אלה נוצרים פעמים רבות בשמיים מעוננים למחצה כחלק מחזית קרה, כאשר האטמוספירה אינה יציבה. כדי שתופעה זו תתרחש וייווצר ענן משפך, הוא צריך "להיאחז" בענן קומולוס שאינו מוריד משקעים.
השילוב בין אוויר קר יותר בטרופוספירה הנמוכה יחד עם אוויר הזורם בכיוונים שונים בטרופוספירה הבינונית גורם לרוטציה בציר מאוזן שכאשר מוטה אנכית על ידי תנאים אטמוספיריים נוצר ענן משפך.
ראו גם

טורנדו
נד מים
לקריאה נוספת

Cooley J. R., and M. E. Soderberg, 1973: Cold air funnel clouds. NOAA Tech. Memo. NWS CR-52, Scientific Services Division, NWS Central Region, Kansas City, MO, 29 pp.
ענן משפך קר ליבה כמזדנב לענן קומולוס, צפון טקסס
נטו (כדורגלן)

נורברטו מורארה נטו (בפורטוגזית: Norberto Murara Neto; נולד ב-19 ביולי 1989 בארקסה שבברזיל), הידוע בקיצור כנטו, הוא כדורגלן ברזילאי המשחק בעמדת השוער בארסנל, בהשאלה מבורנמות'.
קריירת מועדונים > אתלטיקו פרנאאנסה

נטו נולד בארקסה שבמדינת מינאס ז'ראיס, ברזיל. בגיל 18 הצטרף למחלקת הנוער של אתלטיקו פרנאאנסה מליגת העל הברזילאית. ב-16 באוגוסט 2009 ערך את הופעת הבכורה שלו במועדון, כששיחק 90 דקות בניצחון 0–3 על גרמיו ברוארי בליגה. בהמשך עונת 2009 ערך הופעת ליגה נוספת אחת.
בעונת 2010 הפך לשוער הראשון של הקבוצה. לאחר שהורחק במחזור הראשון של העונה והושהה לשני משחקים, פתח בהרכב בכל משחק עד לחודש אוקטובר, אז נאלץ להחמיץ מספר משחקים בשל זימון לנבחרת ברזיל. בסך הכול ערך 34 הופעות ליגה בעונת 2010.
קריירת מועדונים > פיורנטינה

ב-5 בינואר 2011 הסכים נטו לעסקה בה יעבור לשחק בשורותיה של פיורנטינה מהסרייה א', ושלושה ימים לאחר מכן חתם על חוזה במועדון. ב-24 בנובמבר 2011 ערך נטו את הופעת הבכורה שלו במועדון, כששיחק 90 דקות בניצחון 0–2 על אמפולי במסגרת הסיבוב הרביעי של הגביע האיטלקי. ב-29 באוקטובר 2012 ערך נטו את הופעת הבכורה שלו בסרייה א', כששיחק 90 דקות בהפסד 0–2 לאטאלנטה במסגרת המחזור ה-35 בליגה. בשתי העונות וחצי הראשונות שלו במועדון ערך שמונה הופעות ליגה בלבד.
בעונת 2013/2014 הפך לשוער הראשון של פיורנטינה, וערך 35 הופעות ליגה. היה לו גם תפקיד חשוב בהעפלתה של פיורנטינה לשלב שמינית הגמר של הליגה האירופית, בו הודחה על ידי יובנטוס. ב-3 במאי 2014 עמד בשערה של פיורנטינה בגמר הגביע האיטלקי, בו הפסידה בתוצאה 1–3 לנאפולי. בעונת 2014/2015 נשאר שוערה הראשון של פיורנטינה וערך 29 הופעות ליגה.
קריירת מועדונים > יובנטוס

ב-3 ביולי 2015 עבר ליובנטוס מהסרייה א' וחתם על חוזה לארבע שנים. ב-23 בספטמבר ערך נטו את הופעת הבכורה שלו במועדון, כששיחק 90 דקות בתיקו 1-1 נגד פרוזינונה במסגרת המחזור החמישי בליגה. בשתי העונות שלו בקבוצה ערך 11 הופעות ליגה בתור שוער שני לג'יאנלואיג'י בופון, והיה לשוער הראשון של הקבוצה בגביע האיטלקי בו זכה פעמיים ברציפות.
קריירת מועדונים > ולנסיה

ב-7 ביולי 2017 חתם בולנסיה מהליגה הספרדית. ב-18 באוגוסט ערך את הופעתו הבכורה בניצחון 0–1 על לאס פאלמאס. במשך שתי עונות היה שוער הראשון של הקבוצה, ובסיום העונה השנייה זכה עם ולנסיה בגביע הספרדי.
קריירת מועדונים > ברצלונה

ב-27 ביוני 2019 חתם בברצלונה תמורת 26 מיליון אירו, כשסעיף היציאה שלו עומד על כ-200 מיליון אירו. ב-10 בדצמבר ערך את הופעתו הבכורה בניצחון 1–2 על אינטר מילאנו בליגת האלופות.
קריירת מועדונים > בורנמות'

ב-7 באוגוסט 2022 חתם בבורנמות'.
קריירת מועדונים > בורנמות' > השאלה לארסנל

ב-30 באוגוסט 2024 הושאל לעונה אחת לארסנל.
קריירה בינלאומית

נטו נכלל בסגל נבחרת ברזיל עד גיל 23 באולימפיאדת לונדון 2012. הוא שיחק בשני המשחקים הראשונים של נבחרתו, שזכתה לבסוף במדליית כסף.
נטו נכלל ברשימת ההמתנה של דונגה, מאמן נבחרת ברזיל, לקופה אמריקה 2015 יחד עם עוד שישה שחקנים, ובסופו של דבר נכלל בסגל הנבחרת לטורניר בשל פציעתו של דייגו אלבס. הוא לא שיחק בטורניר, בו הגיעה נבחרת ברזיל, בשערה עמד ג'פרסון, לשלב רבע הגמר. ב-11 בספטמבר 2018 ערך את הופעתו הבכורה בנבחרת הבוגרת בניצחון 0–5 על אל סלבדור.
תארים

אליפות איטליה (2): 2015/2016, 2016/2017
הגביע האיטלקי (2): 2015/2016, 2016/2017
הסופר קאפ האיטלקי: 2015
גביע המלך הספרדי: 2018/2019
גביע המלך הספרדי: 2020/2021